text: Cirkus Dannebrog er gået konkurs
  16 marts 2016 kl. 11.24
  Et af Danmarks ældste cirkusser er gået konkurs. Det bekræfter Cirkus Dannebrog overfor TV SYD.
  Efter en række sæsoner med økonomiske problemer så går den tilsyneladende ikke længere for Cirkus Dannebrog.
  En økonomisk rekonstruktion af Cirkus Dannebrog faldt mandag til jorden og det betyder, at det lige nu er slut med det familiejende cirkus fra Mølby ved Haderslev.
  -Vi havde håbet på, at den rekonstruktion som vi var igang med, den var lykkedes. Men mandag faldt den til jorden og nu står vi med solgte forestillinger og kontrakter med artister fra hele verden, fortæller sprechstallmeister Agnete Enoch til TV SYD.
  -Det er meget meget kedeligt. Jeg har arbejdet i det her cirkus siden jeg var 4 år, så det er meget trist og vi har svært ved at holde tårene tilbage, siger Agnethe Enoch.
  Ifølge Agnete Enoch så er det bl.a. flere udgifter i forbindelse med turnerer, der har slået bunden ud af pengekassen.
  Selvom Cirkus Dannebrog lige nu er konkurs, så vil familien dog til det sidste forsøge at finde en løsning, fortæller Agnete Enoch.
  Cirkus Dannebrog havde i det seneste regnskabsår et underskud på 1,4 millioner kroner.
  